MultifunC

MultifunC er en behandlingsmodell i institusjon for ungdommer med alvorlige atferdsvansker. Modellen er utviklet som resultat av et samarbeid mellom Barne-, likestillings- og inkluderingsdepartementet i Norge, Statens institusjonsstyrelse (SiS) og Institutt for metodeutvikling (IMS) i Sverige med utgangspunkt i en omfattende gjennomgang av forskning. 

Samarbeidet har bestått av følgende trinn:

Det første trinnet var gjennomgang av forskning omkring bruk av institusjoner for ungdom med alvorlige atferdsvansker. Forskningsgjennomgangen ble gjennomført av psykolog Tore Andreassen. Forskningen er publisert på norsk og på svensk i boken “Behandling av ungdom i institusjoner - Hva sier forskningen” (2003). Boken er publisert på Kommuneforlaget i Norge og på Gothia Förlag i Sverige.

Det andre trinnet var utvikling av behandlingsmodellen MultifunC ut fra forskningsgjennomgangen. Dette er en teoretisk beskrivelse av hvordan praksis bør se ut med utgangspunkt i forskningen. Modellen er beskrevet i 7 ulike “Retningslinjer” som beskriver modellen som helhet, teoretisk grunnlag, utredningsarbeid i MultifunC, miljøarbeid i MultifunC, belønnings- eller forsterkningssystemer, pedagogisk eller skolerettet arbeid, og familie- og oppfølgingsarbeid i MultiufunC. I tillegg finnes Retningslinjer for kvalitetssikring og en organisasjonsmanual for behandlingsmodellen. 

Programutvikler er psykolog Tore Andreassen. Beskrivelser av modellen og utarbeidelse av manualer ble avsluttet i 2004.

Det tredje trinnet var implementering av MultifunC i 5 norske og 2 svenske enheter. I denne fasen skulle teoretiske beskrivelser overføres til praksis. Implementeringen har tatt hensyn til og fulgt implementeringsforskning, spesielt forskning utført av Dean Fixen. I Norge ble implementeringen ledet av psykolog Tore Andreassen. I Sverige ble implementeringen ledet av psykolog Martin Larden. Implementeringen startet i begge land i 2005. Modellen er senere også implementert i Danmark.

Forskningsgjennomgangen peker på sentrale trekk ved god behandling av atferdsvansker hos ungdom. Blant disse er multisystemisk fokus, integrert ettervern etter institusjonsoppholdet, og bruk av metoder som har støtte i forskning. MultifunC består derfor av et relativt kortvarig institusjonsopphold (ca. 6 måneder) etterfulgt av oppfølging i hjemmemiljøet i 4-5 måneder. Fokus i behandlingen er både trening i sosiale ferdigheter og sinnekontroll, forandring av atferd og holdninger, bedret fungering i skole- eller arbeidssituasjon, forandring av miljøtilhørighet, og bedret foreldrefungering.

Hver institusjon har plass til 8 ungdommer inne på institusjonene og tilsvarende antall i oppfølging. Institusjonene er utformet slik at ungdommene bor i avdelinger med plass til fire ungdommer i hver avdeling. Det finnes særskilte familieleiligheter hvor foreldre kan komme på besøk, og hvor de kan motta trening i foreldreferdigheter overfor sin sønn eller datter med støtte fra personalet.

Institusjonene er organisert med fire ulike fagteam med ulike oppgaver og kvalifikasjoner. Utredningsteamet består av psykologer og har som oppgave å kartlegge ungdommenes behandlingsbehov og utvikle individuelle behandingsplaner. Miljøteamet gjennomfører det daglige behandlingsarbeidet overfor hver ungdom. Det skal foreligge ukentlige individuelle behandlingsmål og evalueringer for hver ungdom. Ved etablering av slike kortsiktige behandlingsmål benyttes samme analyseprosess som Multisystemisk Terapi (MST). Pedagogisk team skal planlegge skolefungering og støtte skolen i arbeidet omkring ungdommene. Selv om det finnes muligheter for undervisning i institusjonenes lokaler, etterstrebes skolegang i ordinær skolesituasjon. Familieteamet gir støtte til foreldrene og opplæring i foreldrefungering i løpet av den tiden ungdommene befinner seg på institusjon, og er ansvarlige for oppfølging etter ungdommenes hjemflytting. 

Alle metoder og prinsipper som benyttes er godt dokumenterte og utprøvde både internasjonalt og i Norden, inkludert i Norge. MultifunC bruker for eksempel Aggression Replacement Training (ART) som treningsprogram for sosiale ferdigheter. Dette programmet har støtte i norsk og internasjonal forskning og er benyttet i en del år i institusjoner i Norge og i Sverige. Motiverende Intervju (MI) eller Endringsfokusert Rådgivning benyttes som metode for å motivere ungdommene. Denne tilnærmingen er anerkjent og benyttet i mange år både internasjonalt og i Norden inkludert i Norge, særlig innenfor rusomsorgen. MultifunC utfører familiearbeid med utgangspunkt i prinsipper fra PMTO og MST som også er benyttet i Norge i mange år, og som er evaluert både internasjonalt og i Norge. På skoleområdet benyttes tilnærming fra Nordahl-utvalgets konklusjoner omkring tilrettelegging av skoletilbud for ungdommer med atferdsvansker. 

Samtlige metoder er dermed godt utprøvd og evaluert enkeltvis, og har vist seg å bidra til positiv utvikling hos ungdommene. I MultifunC settes disse metodene sammen som en helhet. På denne måten oppnås at det brukes godt dokumenterte metoder på de ulike områdene som er viktige for forandring av atferdsvansker. I tillegg sikrer behandlingsmodellen at ungdommene og deres familier gis oppfølging etter utflytting fra institusjonen. Et institusjonsopphold alene synes å ha liten mulighet for å lykkes og ungdommen har små muligheter for integrering i normalsamfunnet. Uten oppfølging faller ungdommene lett tilbake til gamle atferdsmønstre og miljøer. Denne konklusjonen støttes både av internasjonal, nordisk og norsk forskning. 

Forskningsgjennomgangen peker også på hvilke ungdommer som kan påregnes å nyttiggjøre seg et slikt tiltak. Målgruppen for MultifunC er derfor ungdommer som har stor sannsynlighet for å videreutvikle eller opprettholde atferdsvansker dersom de ikke mottar tilstrekkelig hjelp. Høy sannsynlighet eller risiko påregnes dersom ungdommene viser alvorlige atferdsvansker, har tilhørighet i miljøer med avvikende holdning og atferd, fungerer dårlig i skole- eller arbeidssituasjon, og hvor foreldrene i liten grad er i stand til å kontrollere ungdommene. Vurderingen foretas ved hjelp av standardiserte kartleggingsinstrumenter. Ungdommer uten slike kjennetegn, men som likevel i en periode har vist atferdsvansker, er i risiko for videreutvikling av sin problematferd dersom de plasseres sammen med denne gruppen ungdommer. Slike ungdommer bør derfor tilbys hjelp i andre former. I tillegg til risikovurdering bør ungdommer som mottar plass i MultifunC ha forsøkt mindre inngripende tiltak som MST uten vellykket resultat. Slike tiltak synes å ha bedre effekter for de ungdommer og familier som er i stand til å nyttiggjøre seg disse. Det vil dessuten alltid være risikofylt å benytte institusjonsplassering som tiltak, fordi slike tiltak alltid vil medføre risiko for negativ påvirkning fra andre ungdommer i institusjonen. Hjemmebaserte tiltak som ikke medfører kontakt med andre ungdommer med problematferd bør derfor prioriteres der dette er mulig. 

MultifunC er et forskningsbasert tiltak som kan supplementere andre eksisterende forskingsbaserte tiltak, ikke erstatte disse eller konkurrere med disse. I motsetning til slike programmer som er utviklet internasjonalt, er MultifunC utviklet i Norge/Sverige, men basert på konklusjoner fra omfattende forskning. Tilsvarende institusjonsprogrammer internasjonalt er ikke kjent.

Referanser

Eksterne lenker
 

Helse